See ei ole üheski mõttes tavaline hotell. Hoolimata suurepärasest kvaliteedist, lopsakast loodusest ja rabavast rannast pettuvad siin kindlasti kõik need, kes püüavad SwaSwarast leida traditsioonilise rannapuhkuse mõnusid. SwaSwara on meditatsioon, vaikus, enesekuulamine. Siia sobikski kõige rohkem tulla  üksi. Või armastatud inimesega, kellega ühes olles vaikimine ja iseolemine ei ole probleem. Või väga hea sõbraga.    SwaSwaras avardub ruum ja peatub aeg. Teadjamehed ütlevad, et elus pole midagi murrangulisemat kui eneseleidmine. Kui me julgeme endale tutvustada iseennast, juhtub midagi ootamatut. Märkamatult ja nagu juhuslikult avaldab end meile kõiksus. SwaSwara on koht selliste avastuste jaoks. See on uue elu läte, jooga ja meditatsioon, laisad päevad, mis on veedetud lihtsas ilus ja harmoonias  loodusega.